ราคาทองคำปิดบวกหลังดอลล์อ่อนค่า
สัญญาทองคำตลาดนิวยอร์กปิดบวกเมื่อคืนนี้ (9 ธ.ค.) โดยได้รับแรงหนุนจากการอ่อนค่าของเงินดอลลาร์ ขณะที่นักลงทุนจับตาดูการประชุมของธนาคารกลางสหรัฐ (FED) ในวันที่ 15-16 ธ.ค.นี้ เพื่อดูว่าเฟดจะปรับขึ้นอัตราดอกเบี้ยหรือไม่
10 ธ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 1.2 ดอลลาร์ หรือ 0.11% ปิด (9 ธ.ค.) ที่ระดับ 1,076.50 ดอลลาร์/ออนซ์, สัญญาโลหะเงินส่งมอบเดือนมี.ค.เพิ่มขึ้น 7.3 เซนต์ หรือ 0.52% ปิดที่ 14.189 ดอลลาร์/ออนซ์, สัญญาพลาตินัมส่งมอบม.ค.พุ่ง 19.3 ดอลลาร์ หรือ 2.28% ปิดที่ 865.80 ดอลลาร์/ออนซ์ และสัญญาพัลลาเดียมส่งมอบเดือนมี.ค. เพิ่ม 4.45 ดอลลาร์ หรือ 0.8% ปิดที่ 552.35 ดอลลาร์/ออนซ์
นักวิเคราะห์กล่าวว่า ราคาทองคำได้รับแรงหนุนจากการร่วงลงของเงินดอลลาร์เท่านั้น ทว่ามีแนวโน้มที่ราคาทองคำจะร่วงลงหลังจากนี้ เนื่องจากมีการคาดการณ์ในวงกว้างว่าเฟดจะประกาศขึ้นดอกเบี้ยในสัปดาห์หน้า